777 saylı xüsusi təyinatlı əlahiddə hərbi hissə

777 saylı xüsusi təyinatlı əlahiddə hərbi hissə, daha sonra 777-ci Motorlu Tüfəng Alayı — Azərbaycan Silahlı Qüvvələrinə bağlı Azərbaycan Quru Qoşunlarında xüsusi təyinatlı hərbi hissə.

 Tarixi 

 Birinci Qarabağ müharibəsi 
777 saylı xüsusi təyinatlı əlahiddə hərbi hissə 1 yanvar 1992-ci il tarixində,https://flibusta.site/b/598019/read Azərbaycanın paytaxtı Bakı şəhərində, keçmiş Azərbaycan Prezidenti Ayaz Mütəllibovun hakimiyyəti dövründə yaradılmışdır. Polkovnik-leytenant Elçin Məmmədov tabor komandiri, baş leytenant Rövşən Əkbərov isə tabor komandirinin müavini təyin edilmişdir. Taborun tərkibi ilkin olaraq Əfqanıstan müharibəsi zamanı Sovet Ordusunda xidmət etmiş 32 azərbaycanlı zabitdən ibarət idi. Buna görə tabor "Əfqan" ləqəbi ilə tanınırdı. Taborun formalaşdırılma prosesi davam etdiyi müddətdə dövrün Azərbaycan Müdafiə naziri Tacəddin Mehdiyevin əmri ilə hərbi hissənin Vaqif Musayevin rəhbərlik etdiyi bir kəşfiyyat qrupu Şuşa şəhərinə göndərilmişdir.

1992-ci ilin yanvarında hərbi hissənin şəxsi heyəti keçirdiyi əməliyyat nəticəsində keçmiş SSRİ-nin 4-cü ordusunun 295-ci Motorlu Tüfəng Diviziyasının 7 PDM-ni ələ keçirmişdir. 1992-ci il fevral ayının əvvəlində, 30 zabit və 20 əsgərdən ibarət olan 777 saylı xüsusi təyinatlı əlahiddə hərbi hissə şəhəri müdafiə etmək üçün Şuşaya köçürülmüşdür. Şəhərə gələn batalyon dərhal döyüş tapşırıqlarını yerinə yetirməyə başlamışdır. Bu döyüş tapşırıqlarına Ermənistan Silahlı Qüvvələrinə aid döyüş xətlərinin arxasında kəşfiyyat və təxribat əməliyyatları, eləcə də Laçından Şuşaya doğru irəliləyən kolonlara müşayiət etmək aid idi. Şuşanın işğal edilməsinin ertəsi günü bir qrup azərbaycanlı hərbçi Zarıslı kəndində mühasirəyə düşmüşdür. 777 saylı xüsusi təyinatlı əlahiddə hərbi hissənin hərbi qulluqçuları oradakı hərbçiləri mühasirədən xilas etmək məqsədilə ərazidəki erməni mövqelərinə hücum etmiş və azərbaycanlı hərbçilərin kənddən çıxmasına nail olmuşdur. Bundan sonra 777 saylı xüsusi təyinatlı əlahiddə hərbi hissə Sədərək rayonunun müdafiəsində iştirak etmək üçün Naxçıvana köçürülmüşdür.

777 saylı xüsusi təyinatlı əlahiddə hərbi hissə 1992-ci ilin iyunundan 1993-cü ilin iyununa qədər Naxçıvan Muxtar Respublikasında yerləşmiş, Rövşən Əkbərov isə bu dövrdə taborun komandiri təyin edilmişdir. Tabor 28 iyun 1993-cü ildə Ağdam şəhərinə, iki ay sonra Füzuliyə köçürülmüşdür. 777 saylı xüsusi təyinatlı əlahiddə hərbi hissə çox keçməmiş cəbhə xəttindən çəkilmiş və 777-ci Motorlu Tüfəng Alayına çevrilmişdir. Polkovnik Əkbərov alayın komandanlığında qalmışdır. Yenidənqurma və təlim keçdikdən sonra 777-ci Motorlu Tüfəng Alayı hücum vahidi rolunu alaraq Azərbaycan Silahlı Qüvvələrinin ən döyüşə hazır hərbi hissələrindən biri olmuşdur.

 Müharibələrarası dövr 
Bişkek protokolunun imzalanmasından sonra 777-ci Motorlu Tüfəng Alayı cəbhə xəttində xidmətini davam etmişdir və sonradan yenidən təşkil edilmişdir. Alayın şəxsi heyəti Aprel döyüşlərində iştirak etmişdir.

 Hərbçilər 
Hərbi hissədə xidmət etmiş 10 hərbçi Azərbaycanın Milli Qəhrəmanı adına layiq görülmüşdür. Polkovnik Rövşən Əkbərov 1992–1997-ci illərdə bölükdə xidmət etmiş, sonradan general-leytenant rütbəsi almış, Bakı Ordu Korpusu və Şəmkir Ordu Korpusunun komandiri olmuşdur.

 Həmçinin bax 
 772 saylı Xüsusi Təyinatlı batalyon

 İstinadlar 

Kateqoriya:Azərbaycan hərbi birləşmələri
Kateqoriya:1992-ci ildə Azərbaycanda yarananlar
Kateqoriya:Azərbaycan Xüsusi Təyinatlı Qüvvələri